প্রশ্নটা অত্যন্ত সহজ-সরল ও স্বাভাবিক হলেও, পলাশ বিস্মিত হয় তো বটেই, চমকেও ওঠে যেন। উইকে নিয়ে এমন জিজ্ঞাসা সে যেন আর কোনোদিন শোনেনি। তাৎক্ষণিক তার মনেও পড়তে চায় না, উই কেমন আছে, কোথায় আছে বা কী করে। রাতে বাসায় দেখা হয়, তারপর সকালেও হয়, ও কলেজেও যায় নিয়মিত, কিন্তু ছুটির সময়গুলো ও কোথায় থাকে তা চট করে মনে পড়ছে না, ধুত্তোরি মনটা যে কী! পলকের ঘোর কাটতেই বলে, ভালো। বাসায় এসো, জালাল। ওর সঙ্গে দেখা হবে। আগের মতো ক্যারমও খেলো।